KTAMเดินหน้าขายกองกิมจิ4เดือนชู1.35% ต่อปี
หลักทรัพย์กรุงไทยเปิดขายกองทุนตราสารหนี้เอฟไอเอฟ 4 เดือน 1.5พันล้านบาทถึงวันที่ 9 ก.พ.นี้
3 ก.พ. 2553

หลักทรัพย์กรุงไทยเปิดขายกองทุนตราสารหนี้เอฟไอเอฟ 4 เดือน 1.5พันล้านบาทถึงวันที่ 9 ก.พ.นี้
นายสมชัย  บุญนำศิริ   กรรมการผู้จัดการ  บริษัทหลักทรัพย์จัดการกองทุน กรุงไทย เปิดเผยว่า   บริษัทได้รับการตอบรับที่ดีจากผู้ลงทุนในกองทุนเปิดกรุงไทยตราสารหนี้เอฟไอเอฟ 7 เดือน 4  ( KTFF7M4 )    โดยบริษัทสามารถระดมทุนได้กว่า  1,100  ล้านบาท   เนื่องจาก  ต้นทุนการป้องกันความเสี่ยงได้มีการปรับตัวลดลง   ส่งผลให้อัตราผลตอบแทนปรับตัวสูงขึ้น  บริษัทจึงได้ปรับเพิ่มอัตราผลตอบแทนจาก1.50%  เป็น1.70% ต่อปี   
ในสัปดาห์นี้  บริษัทจึงเปิดจำหน่ายกองทุนรวมกรุงไทยตราสารหนี้ เอฟไอเอฟ 4 เดือน 1  ( KTFF4M1 )  อายุโครงการ  4 เดือน   มูลค่า 1,500  ล้านบาท  เสนอขายตั้งแต่วันนี้ ถึงวันที่  9  กุมภาพันธ์  2553    เป็นกองทุนที่มีนโยบายลงทุนในตราสารหนี้ต่างประเทศ  โดยกองทุนจะลงทุนในพันธบัตรภาครัฐประเทศเกาหลีใต้ทั้ง 100%      ซึ่งผู้ลงทุนจะได้รับผลตอบแทนประมาณการที่  1.35% ต่อปี  และมีการป้องกันความเสี่ยงจากอัตราแลกเปลี่ยนทั้งจำนวน 
นายสมชัย กล่าวต่อไปว่า   แม้ตัวเลข GDP ของประเทศเกาหลีใต้ ในไตรมาสสี่ที่ประกาศออกมาเท่ากับ 0.2%      ซึ่งต่ำกว่าตลาดที่ได้คาดการณ์ไว้ที่ 0.5%  จึงมองว่าจะไม่มีการปรับขึ้นอัตราดอกเบี้ยในเร็วๆนี้   อย่างไรก็ตาม ตัวเลขทางเศรษฐกิจหลายๆตัวแสดงถึงความแข็งแกร่งทางด้านเศรษฐกิจของประเทศเกาหลีใต้   เช่น ดัชนีความเชื่อมั่นผู้ประกอบการณ์อุตสาหกรรมที่อยู่ ณ ระดับสูงสุดในรอบ 7 ปี รวมถึงการผลิตในภาคอุตสาหกรรมที่ยังคงขยายตัวอย่างต่อเนื่อง   อีกทั้งบัญชีเดินสะพัดที่ยังมีสถานะเกินดุลการค้าอยู่ ปัจจัยต่างๆเหล่านี้    ทำให้การลงทุนในประเทศเกาหลีใต้ยังคงน่าลงทุนอยู่ในอันดับต้นๆ
ส่วนอัตราผลตอบแทนจากการลงทุนในพันธบัตรเกาหลีใต้เมื่อแปลงกลับเป็นสกุลเงินบาทยังมีความผันผวนสูง  เนื่องจากการแกว่งตัวของราคาสวอประหว่างเงินสกุลวอนและดอลลาร์สหรัฐฯยังคงมีมาก   ในขณะที่ราคาสวอประหว่างสกุลเงินบาทและดอลลาร์สหรัฐฯ     ยังคงทรงตัวอยู่ในระดับใกล้เคียงกับสัปดาห์ที่ผ่านมา     จึงเป็นโอกาสที่ดีที่ผู้ลงทุนในช่วงเวลานี้  มีโอกาสไดรับผลตอบแทนที่สูงขึ้น
นอกจากนี้  บริษัทยังมีกองทุนประเภท Roll Over  ทุกสัปดาห์  โดยขณะนี้ อยูในระหว่างการเปิดจำหน่ายกองทุนเปิดกรุงไทยประจำ 6เดือนคุ้มครองเงินต้น 5 ( KTFIX6M5 )  เป็นกองทุนที่ลงทุนในพันธบัตรภาครัฐในประเทศ  98%   และลงทุนในเงินฝาก / บัตรเงินฝาก/ตั๋วแลกเงินของธนาคารสินเอเชีย  2%  ของมูลค่าทรัพย์สินสุทธิของกองทุนรวม   ผู้ลงทุนจะได้รับผลตอบแทนประมาณ 0.90% ต่อปี  โดยไม่เสียภาษีหัก  ณ ที่จ่าย